Kim Behnke (FP), 1998-10-29:
Det må da også være bedre at få en lav procent fra mange virksomheder end en høj procent fra få.
I øjeblikket er det sådan, at en lang række af de danske eksporterhverv er under meget hårdt pres, fordi deres markeder i Rusland og Fjernøsten er kollapsede, og derfor oplever vi i øjeblikket, at meget store, eksportorienterede virksomheder som Grundfos, LEGO, Danfoss osv. fyrer folk.
Og det er ikke bare en håndfuld, der sendes på gaden - nej, det er i størrelsesordenen 200, 250, 300 og flere, der bliver afskediget i øjeblikket, simpelt hen fordi virksomhedernes konkurrenceevne er blevet for dårlig.
Derfor har dansk erhvervsliv brug for, at der kommer et lys i mørket.
Virksomhederne har brug for at tro, at de kan få genskabt deres konkurrenceevne, og en sænkelse af selskabsskatten kan indirekte være med til at give en smule optimisme for fremtiden - men heller ikke mere, og da slet ikke, når skattelempelsen er så beskeden som den, regeringen lægger op til.
I forskellige andre sammenhænge bliver der fra regeringens side argumenteret for, at vi fra dansk side skal have en selskabsskatteprocent, der ligger i midten af det europæiske bånd - sådan at forstå at det ikke skal være et sagligt argument for, at en virksomhed flytter fra Danmark til et andet EU-land, at vores selskabsskat er for høj.
Men hvis det er ønsket og forventningen, så skal vi altså længere ned end de 32 pct. Så skal vi fra dansk side ned på en selskabsskat på 25 pct. Så kan man selvfølgelig sige: Jamen det var dog gevaldigt!
Ja, men vi vil opleve i de kommende år, at vi skal endnu længere ned, fordi ønsket om, at man fra EU's side gennemfører en fælles, høj selskabsskat, ikke bliver til noget, al den stund at i hvert fald mindst to lande, nemlig Irland og Luxembourg, jo direkte modsætter sig det og tværtimod går i den modsatte retning og sænker deres selskabsskat.
I Irland har det jo også virket.
Irland har været en magnet for etablering af udenlandske selskaber, specielt amerikanske og japanske, fordi de har et meget gunstigt erhvervsklima, og det er det, vi skal lære af i Danmark.
Intet ville være mere lyksaligt, end hvis store udenlandske virksomheder etablerede sig i Danmark og betalte f.eks. 25 pct. selskabsskat.
Det ville give mange penge, og vi ved jo, at det lægger skatteministeren vægt på.
Forslaget her koster mange penge.
Det koster ca. 2 mia. kr., og der lægges op til, at den ene milliard skal finansieres ved, at der sker en udmøntning på finansloven for 1999.
Regeringen skal vide, at hvis den udmøntning skal ske ved at finde besparelser, er Fremskridtspartiet parat til at medvirke - også hvis man henter besparelserne i den klump på finansloven, der hedder erhvervstilskud på ca. 8 mia. kr.
Budskabet hver eneste gang, vi er ude hos erhvervsorganisationerne, er nemlig: Vi vil hellere have lavere skat og færre tilskud.
Vores inspiration til regeringen skal altså være, at den ser på de ca. 8 mia. kr. der udbetales i erhvervstilskud - deri er slet ikke medregnet landbrugstilskud og sådan noget, men kun det, der er opnoteret i finansloven som deciderede erhvervstilskud.
Det er 8 mia. kr., og denne ene milliard kan man passende hente dér.
Til sidst skal jeg sige, at det nok næppe er sidste gang, vi tager selskabsskattesatserne op til justering her i Folketinget.
Vi forventer, at det bliver et tema i de kommende år, og vi glæder os over, at konkurrencen mellem EU-landene faktisk kan være med til at få skattesatsen sat ned.
Hvis man vil gøre noget fornuftigt i EU, skulle man vedtage en fælles maksimumsselskabsskat, for det ville skabe ro.
Da man i sin tid havde det som ambition på momsområdet, blev det ikke til noget, det blev i stedet en minimumsmoms.
Man må ikke lave minimumsselskabsskat i EU, for konsekvensen af det ville være, at erhvervsvirksomhederne - eller om ikke andet deres skattebetalende filialer - flyttede ud af EU-området, og det ville være til stor skade for beskæftigelsen i EU-landene.
Skatteministeren må gerne gå til EU og få vedtaget et loft, som f.eks. kunne være på 20 eller 25 pct., og derover må ingen lande ligge.